Na temelju članka 66. Zakona o gospodarenju otpadom (Narodne novine br. 84/2021) i članka 18. Statuta Grada Križevaca („Službeni vjesnik Grada Križevaca“ broj 4/09, 1/13, 1/16, 1/18, 3/18 – pročišćeni tekst, 3/20 i 1/21), Gradsko vijeće Grada Križevaca na \_\_\_\_ sjednici održanoj dana \_\_\_\_\_\_ 2023. godine donosi

**ODLUKU**

**o načinu pružanja javne usluge** **sakupljanja komunalnog otpada na području Grada Križevaca**

**1. OPĆE ODREDBE**

Članak 1.

Ovom Odlukom utvrđuje se način i uvjeti pružanja javne usluge sakupljanja komunalnog otpada na području Grada Križevaca putem spremnika od pojedinog korisnika te prijevoza i predaje tog otpada ovlaštenoj osobi za obradu otpada (u daljnjem tekstu: Javna usluga).

Javna usluga je usluga od općeg interesa i podrazumijeva usluge prikupljanja miješanog komunalnog otpada, biootpada, reciklabilnog komunalnog otpada, jednom godišnje glomaznog otpada na lokaciji obračunskog mjesta korisnika kućanstvo, preuzimanja otpada u reciklažnom dvorištu i mobilnom reciklažnom dvorištu te prijevoza i predaje opada ovlaštenoj osobi – zbrinjavatelju/oporabitelju otpada.

Članak 2.

Na području Grada Križevaca javnu uslugu pruža trgovačko društvo Komunalno poduzeće d.o.o., Cubinec , Donji Cubinec 30 A, Križevci, OIB: 87214344239 (u daljnjem tekstu: Davatelj javne usluge).

**2. KRITERIJ OBRAČUNA KOLIČINE MIJEŠANOG KOMUNALNOG OTPADA I OBRAČUNSKO RAZDOBLJE**

Članak 3.

Kriterij obračuna količine miješanog komunalnog otpada je volumen spremnika miješanog komunalnog otpada izražen u litrama i broj pražnjenja spremnika u obračunskom razdoblju.

Korištenje javne usluge obračunava se za vremensko razdoblje od jednog mjeseca.

**3. KATEGORIJE KORISNIKA JAVNE USLUGE**

Članak 4.

Korisnici javne usluge razvrstavaju se u kategorije:

1. korisnik kućanstvo
2. korisnik koji nije kućanstvo

Korisnik kućanstvo je korisnik javne usluge koji nekretninu koristi, trajno ili povremeno, u svrhu stanovanja (npr. vlasnici stanova, kuća, nekretnina za odmor).

Korisnik koji nije kućanstvo je korisnik javne usluge koji nije razvrstan u kategoriju korisnika kućanstvo, a koji nekretninu koristi u svrhu obavljanja djelatnosti, što uključuje i iznajmljivače koji kao fizičke osobe pružaju ugostiteljske usluge u domaćinstvu sukladno zakonu kojim se uređuje ugostiteljska djelatnost.

Ako se na istom obračunskom mjestu isti korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati samo cijenu minimalne javne usluge obračunatu za kategoriju korisnika koji nije kućanstvo.

**4. STANDARDNE VELIČINE I DRUGA BITNA SVOJSTVA SPREMNIKA ZA SAKUPLJANJE OTPADA**

Članak 5.

Standardne veličine spremnika za sakupljanje miješanog komunalnog otpada su: 80 l, 120 l, 770 l, 1100 l.

Ako količina otpada premašuje volumen spremnika za prikupljanje miješanog komunalnog otpada, otpad se prikuplja u doplatnoj vreći za miješani komunalni otpad s logotipom davatelja usluge volumena 120 l.

Ako se uz spremnik za miješani komunalni otpad pojavljuju dodatne vreće davatelj usluge će zamijeniti postojeći spremnik većim ili postaviti dodatni spremnik bez prethodne suglasnosti korisnika usluge.

Iznimno, osim u spremnicima iz stavka 1. ovog članka, komunalni otpad može se sakupljati i u odgovarajućim vrećama volumena 120 l koje osigurava davatelj javne usluge i na kojima se nalazi logotip davatelja javne usluge, ukoliko korisnik javne usluge nema mogućnost smještaja standardnog spremnika u vlastitom prostoru, a o čemu odlučuje isključivo davatelj javne usluge.

Članak 6.

Biorazgradivi komunalni otpad prikuplja se u spremnicima za biorazgradivi komunalni otpad volumena 120 l, 1100 l koje osigurava davatelj javne usluge.

Papir i karton, plastika, metal i druge vrste otpada koje su namijenjene recikliranju sakupljaju se u spremnicima za reciklabilni otpad volumena 120 l i 1100 l koje osigurava davatelj javne usluge na lokaciji obračunskog mjesta korisnika, dok se staklo i tekstil sakupljaju putem spremnika na javnoj površini.

Iznimno, ako korisniku nije dostatan volumen spremnika za reciklabilni otpad, može koristiti i isključivo posebnu vreću za reciklabilni otpad volumena 120 l s logotipom davatelja usluge.

Članak 7.

Standardizirani spremnici za miješani komunalni otpad kod korisnika usluge moraju imati oznaku davatelja javne usluge i oznaku koja je u evidenciji o preuzetom miješanom komunalnom otpadu pridružena korisniku usluge i obračunskom mjestu.

**5. NAJMANJA UČESTALOST ODVOZA OTPADA PREMA PODRUČJIMA**

Članak 8.

Davatelj javne usluge dužan je omogućiti korisniku javne usluge primopredaju komunalnog otpada na obračunskom mjestu korisnika kako slijedi:

* miješani komunalni otpad najmanje jednom u dva tjedna
* biootpad najmanje jednom tjedno
* plastična i metalna ambalaža najmanje jednom u tijeku obračunskog razdoblja
* otpadni papir i karton najmanje jednom u tijeku obračunskog razdoblja

**6. PODRUČJE PRUŽANJA JAVNE USLUGE**

Članak 9.

Davatelj javne usluge iz članka 2. ove Odluke dužan je javnu uslugu pružati na čitavom području jedinice lokalne samouprave Grada Križevaca.

**7. NAČIN PRUŽANJA I KORIŠTENJA JAVNE USLUGE**

Članak 10.

Davatelj javne usluge pruža, a korisnik javne usluge koristi javnu uslugu na sljedeći način:

1. Korisniku javne usluge osigurana je mogućnost odvojene primopredaje miješanog komunalnog otpada, biootpada i reciklabilnog otpada putem spremnika odgovarajućih veličina na njegovom obračunskom mjestu, korištenjem spremnika za ambalažno staklo, tekstil i odjeću postavljenim na javnoj površini, korištenjem reciklažnog dvorišta, mobilnog reciklažnog dvorišta te odvozom glomaznog komunalnog otpada jednom godišnje (bez naknade za kategoriju korisnik kućanstvo) s adrese obračunskog mjesta korisnika javne usluge;
2. Korisnik javne usluge može odabrati zbrinjavanje biootpada kompostiranjem u kućnom komposteru ili odvozom biootpada odvojeno prikupljenog u odgovarajućem spremniku.

Kod korisnika usluge u višestambenim zgradama biootpad se prvenstveno zbrinjava odvozom biootpada prikupljenog pomoću odgovarajućeg spremnika.

1. Glomazni otpad prikuplja se u reciklažnom dvorištu te jednom godišnje bez naknade na obračunskom mjestu, korisnika usluge koji je kućanstvo.

Osim navedenog, davatelj javne usluge dužan je na zahtjev korisnika usluge koji je kućanstvo osigurati i dodatno preuzimanje glomaznog otpada na obračunskom mjestu korisnika usluge, sukladno rasporedu davatelja usluge, pri čemu je korisnik usluge dužan platiti cijenu prijevoza i obrade tog otpada.

1. Korisnik usluge koji povremeno iskaže potrebu za korištenjem usluge iznad obavezne minimalne javne usluge, na njegov zahtjev pružaju se sljedeće usluge:
* preuzimanje većih količina miješanog ili biorazgradivog komunalnog otpada od ugovorenih uz plaćanje troškova sukladno Cjeniku davatelja javnih usluga (doplatne vreće koje korisnik kupuje kod davatelja javne usluge ili narudžba odvoza spremnika određenog volumena)
* preuzimanje većih količina glomaznog otpada od ugovorenih količina uz plaćanje troškova sukladno Cjeniku davatelja javnih usluga

**8. NAČIN KORIŠTENJA ZAJEDNIČKOG SPREMNIKA I ODREĐIVANJE UDJELA KORISNIKA USLUGE**

Članak 11.

Više korisnika usluge može se dogovoriti o zajedničkom korištenju spremnika.

Ovlaštenje za reguliranje odnosa više korisnika s davateljem usluge u pogledu zajedničkog korištenja spremnika kada se radi o višestambenim zgradama ima predstavnik suvlasnika ovlašten za predstavljanje i zastupanje stambene zgrade, odnosno na način opisan u st. 3. ovog članka.

Udio korisnika u korištenju zajedničkog spremnika određuje se na način da je kriterij za određivanje udjela korisnika usluge omjer broja fizičkih osoba u kućanstvu korisnika usluge i ukupnog broja fizičkih osoba na obračunskom mjestu, osim ukoliko se korisnici usluge nisu drugačije dogovorili i o tome obavijestili davatelja usluge.

Broj fizičkih osoba u kućanstvu korisnika usluge, davatelj javne usluge prima isključivo putem obrasca s potpisom predstavnika stanara ili ukoliko zgrada nema predstavnika stanara putem obrasca s 51 % potpisa stanara pripadajuće zgrade.

**9. OBVEZE DAVATELJA JAVNE USLUGE**

Članak 12.

Davatelj javne usluge dužan je:

1. pružati javnu uslugu u skladu sa Zakonom i ovom Odlukom
2. postupati s odvojeno sakupljenim komunalnim otpadom, uključujući preuzimanje, prijevoz i predaju na zbrinjavanje tog otpada, sukladno redu prvenstva gospodarenja otpadom i na način koji ne dovodi do miješanja odvojeno sakupljenog komunalnog otpada s drugom vrstom otpada ili otpadom koji ima drukčija svojstva
3. osigurati sigurnost, redovitost i kvalitetu pružanja javne usluge
4. snositi sve troškove gospodarenja prikupljenim otpadom, osim troškova postupanja s reciklabilnim komunalnim otpadom koji se sastoji pretežito od otpadne ambalaže;
5. osigurati korisniku usluge spremnike za primopredaju komunalnog otpada
6. označiti spremnike za primopredaju komunalnog otpada nazivom davatelja javne usluge, nazivom vrste otpada za koju je spremnik namijenjen i oznakom koja je u Evidenciji o preuzetom komunalnom otpadu pridružena korisniku javne usluge i obračunskom mjestu;
7. preuzimati redovito, u skladu s rasporedom odvoza davatelja javne usluge, sadržaj pojedinog spremnika od korisnika javne usluge;
8. osigurati uvjete kojima se ostvaruje pojedinačno korištenje javne usluge, neovisno o broju korisnika koji koriste zajednički spremnik;
9. voditi evidenciju o preuzetoj količini otpada od pojedinog korisnika usluge u obračunskom razdoblju prema kriteriju iz članka 3. ove Odluke;
10. dostaviti korisniku usluge Obavijest o sakupljanju komunalnog otpada do 31. prosinca tekuće kalendarske godine za iduću kalendarsku godinu

**10. OBVEZE KORISNIKA USLUGE**

Članak 13.

Korisnik usluge dužan je:

1. koristiti javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem zaduženih spremnika, odvojeno po vrstama u odgovarajuće spremnike za miješani komunalni otpad, reciklabilni otpad i biootpad
2. predati opasni komunalni otpad u reciklažno dvorište ili mobilno reciklažno dvorište, odnosno postupati s istim u skladu s propisom kojim se uređuje gospodarenje posebnom kategorijom otpada
3. postupati s otpadom na obračunskom mjestu korisnika javne usluge na način kojim se ne dovodi u opasnost ljudsko zdravlje, ne dovodi do rasipanja otpada oko spremnika i ne uzrokuje pojavu neugode drugoj osobi zbog mirisa otpada, a sve sukladno Zakonu o gospodarenju otpadom i ovom Odlukom
4. omogućiti davatelju javne usluge označavanje spremnika odgovarajućim natpisom i oznakama;
5. omogućiti davatelju javne usluge pristup spremniku na mjestu primopredaje kad mjesto primopredaje otpada nije na javnoj površini;
6. odgovarati za postupanje s otpadom i spremnikom na obračunskom mjestu korisnika usluge te kad više korisnika koristi zajednički spremnik, zajedno s ostalim korisnicima javne usluge na istom obračunskom mjestu, odgovarati za obveze nastale zajedničkim korištenjem spremnika;
7. dostaviti davatelju javne usluge ispunjenu Izjavu o načinu korištenja javne usluge;
8. platiti redovito davatelju javne usluge iznos cijene javne usluge za obračunsko mjesto i obračunsko razdoblje, u skladu s važećim Cjenikom
9. sav komunalni otpad predati na odvoz isključivo u spremnicima za otpad označenim oznakom davatelja javne usluge.

**11. PRIHVATLJIVI DOKAZ IZVRŠENJA JAVNE USLUGE ZA POJEDINOG KORISNIKA USLUGE**

Članak 14.

Prihvatljivi dokaz izvršenja javne usluge za pojedinog korisnika usluge predstavlja evidencija davatelja javne usluge o pruženoj usluzi (evidencija o pražnjenju spremnika tijekom obračunskog razdoblja putem barkoda) za pojedinog korisnika usluge, pri čemu davatelj javne usluge ne odgovara za neovlašteno korištenje spremnika od strane trećih osoba, već je svaki korisnik javne usluge dužan osigurati da njemu dodijeljene spremnike ne koriste neovlaštene treće osobe.

Evidencija sadrži i sve podatke o korisniku usluge, obračunskom mjestu, datumu i vremenu sakupljanja otpada.

Korisnik usluge može na zahtjev dobiti ispis evidencije odvoza otpada.

**12. CIJENA JAVNE USLUGE I IZNOS CIJENE OBVEZNE MINIMALNE JAVNE USLUGE**

Članak 15.

Strukturu cijene javne usluge čini: cijena obvezne minimalne javne usluge (MJU) i cijena javne usluge za količinu predanog miješanog komunalnog otpada (C), a određuje se prema izrazu:

CJU= MJU + C

Cijena obvezne minimalne javne usluge je dio cijene javne usluge čijim iznosom se osigurava ekonomski održivo poslovanje, sigurnost, redovitost i kvaliteta pružanja javne usluge kako bi sustav sakupljanja komunalnog otpada mogao ispuniti svrhu.

Na području Grada Križevaca primjenjuje se:

* jedinstvena cijena obvezne minimalne javne usluge za korisnika usluge razvrstanog u kategoriju korisnika kućanstvo u iznosu od 9,38 EUR mjesečno, bez poreza na dodanu vrijednost
* jedinstvena cijena obvezne minimalne javne usluge za korisnika usluge razvrstanog u kategoriju korisnika koji nije kućanstvo u iznosu od 86,74 EUR mjesečno, bez poreza na dodanu vrijednost

Cijena javne usluge za predanu količinu miješanog komunalnog otpada naplaćuje se razmjerno količini predanog otpada, sukladno kriteriju iz članka 3. ove Odluke, odnosno podatcima iz evidencije o predanom otpadu.

Cijena javne usluge za količinu miješanog komunalnog otpada određuje se prema izrazu:

C= JVC x BP x U

gdje je:

**C**- cijena javne usluge za količinu predanog miješanog komunalnog otpada izražena u kunama;

**JCV-** jedinična cijena za pražnjenje određenog volumena spremnika miješanog komunalnog otpada, izražena u kunama sukladno Cjeniku;

**BP**- broj pražnjenja spremnika miješanog komunalnog otpada u obračunskom razdoblju sukladno podacima u evidenciji o pražnjenju spremnika;

**U**- udio korisnika javne usluge u korištenju spremnika.

Kad jedan korisnik javne usluge samostalno koristi spremnik, udio korisnika javne usluge u korištenju spremnika iznosi 1. Kad više korisnika javne usluge zajednički koriste spremnik, zbroj udjela svih korisnika, određenih međusobnim sporazumom ili prijedlogom davatelja javne usluge iznosi 1.

**13. NEKRETNINA KOJA SE TRAJNO NE KORISTI**

Članak 16.

Trajno nekorištenje nekretnine utvrđuje se na temelju očitovanja vlasnika nekretnine koje se daje na obrascu davatelja javne usluge u obliku zahtjeva, a dokazuje se temeljem podataka očitanja mjernih uređaja unazad godinu dana za potrošnju električne energije ili plina ili pitke vode od strane distributera ili na drugi odgovarajući način, uključujući očevid lokacije od strane davatelja javne usluge.

Prilikom podnošenja zahtjeva za trajno nekorištenje nekretnine vlasnik nekretnine dužan je platiti sve dospjele račune i vratiti sve zadužene spremnike na lokaciju davatelja javne usluge.

Ukoliko se nekretnina počne koristiti, a isto se ne prijavi davatelju javne usluge, davatelj javne usluge obračunat će ugovornu kaznu sukladno ovoj Odluci.

**14. KRITERIJI ZA UMANJENJE CIJENE JAVNE USLUGE**

Članak 17.

1. Korisniku javne usluge razvrstanog u kategoriju kućanstvo koji koristi uslugu i uredno odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada, ima manju količinu miješanog komunalnog otpada, zbog čega mu je davatelj usluge osigurao korištenje spremnika za miješani komunalni otpad volumena 80 l, odobrava se popust na cijenu javne usluge u iznosu od 1,23 EUR.

Manji volumen spremnika potiče korisnika usluge da odvojeno predaje biootpad, reciklabilni, glomazni te opasni komunalni otpad.

1. Korisniku javne usluge koji je korisnik kućanstvo, a živi u kolektivnom stanovanju (stambene zgrade) odobrava se popust na cijenu javne usluge od 2,15 EUR.

Korištenje zajedničkog spremnika s drugim korisnicima iziskuje dodatni napor korisnika na nadzoru odlaganja i odvajanja otpada u zajedničke spremnike.

1. Korisniku usluge koji je kućanstvo, a koji prima račun za javnu uslugu prikupljanja miješanog komunalnog otpada digitalnim putem (e-mailom ili na neki drugi način) odobrava se popust u iznosu od 0,33 EUR.

Primanjem računa digitalnim putem smanjuje se količina nastalog otpada te korisnik usluge pridonosi poštivanju hijerarhije postupanja s otpadom, tj. sprječava njegov nastanak.

1. Korisnik javne usluge razvrstan u kategoriju korisnik koji nije kućanstvo, a uredno odvojeno predaje koristan otpad od miješanog komunalnog otpada, ima manju količinu miješanog komunalnog otpada, zbog čega mu davatelj javne usluge može osigurati korištenje spremnika od 770 l i odobriti popust na cijenu javne usluge od 19,90 EUR ili spremnika od 120 l i odobriti popust na cijenu javne usluge od 77,36 EUR ili spremnika od 80 l i odobriti popust na cijenu javne usluge od 78,59 EUR.

Manji volumen spremnika potiče korisnika usluge na odvojeno sakupljanje korisnog otpada.

1. Korisnik javne usluge kojemu je smanjena učestalost odvoza spremnika za miješani komunalni otpad u odnosu na ostale korisnike na području pružanja javne usluge za spremnik od 80 l i 120 l odobrava se popust na cijenu javne usluge od 1,13 EUR, a za spremnik od 770 l i 1100 l popust od 13,66 EUR.

Smanjenje učestalosti odvoza miješanog komunalnog otpada na pojedinim dijelovima JLS-a stimulira korisnike usluge na povećano odvajanje potencijalno korisnih frakcija otpada.

1. Korisniku javne usluge koji je razvrstan u kategoriju korisnika koji nije kućanstvo, a živi u kolektivnom stanovanju (stambene zgrade) odobrava se popust na cijenu javne usluge od 79,51 EUR.

Korištenje zajedničkog spremnika s drugim korisnicima iziskuje dodatni napor korisnika na nadzoru odlaganja i odvajanja otpada u zajedničke spremnike.

Iznosi navedeni u ovom članku iskazani su bez poreza na dodanu vrijednost.

**15. ODREDBE O UGOVORNOJ KAZNI**

Članak 18.

Ugovornu kaznu određenu ovom Odlukom korisnik javne usluge dužan je platiti davatelju javne usluge u slučaju kad je postupio protivno Ugovoru. U nastavku se određuju situacije u kojima se smatra da je korisnik javne usluge postupio protivno Ugovoru i iznos ugovorne kazne u pojedinom slučaju:

1. kad korisnik usluge u spremnik od 80 l i/ili 120 l odlaže otpad koji se sukladno uputama davatelja javne usluge mora odlagati u druge odgovarajuće spremnike, korisnik usluge plaća iznos od 10,00 EUR za obračunsko razdoblje,
2. kad korisnik usluge u spremnik od 770 l i/ili 1100 l odlaže otpad koji se sukladno uputama davatelja javne usluge mora odlagati u druge odgovarajuće spremnike, korisnik usluge plaća iznos od 50,00 EUR za obračunsko razdoblje,
3. kad ošteti ili uništi spremnik za otpad određenog volumena korisnik usluge plaća ugovornu kaznu u iznosu nabavne vrijednosti spremnika
4. kad stjecatelj nekretnine koristi nekretninu, a nije se prijavio kao korisnik javne usluge plaća iznos od 20,00 EUR.
5. kad korisnik usluge odjavi javnu uslugu, a utvrđeno je da se nekretnina koristi, korisnik usluge plaća iznos od 90,00 EUR.

Kad više korisnika javne usluge koristi zajednički spremnik, nastalu obvezu plaćanja ugovorne kazne, u slučaju kad se ne utvrdi odgovornost pojedinog korisnika javne usluge, snose svi korisnici javne usluge koji koriste zajednički spremnik, sukladno udjelima u korištenju zajedničkog spremnika.

Prilikom obračuna ugovorne kazne u okviru strukture cijene javne usluge davatelj usluge dužan je osigurati dokaz o postupanju korisnika usluge protivno ugovoru (npr. fotografija, video-zapis, izjava zaposlenika davatelja usluge, izjave svjedoka i sl.) kao i sve druge dokaze koji mogu poslužiti za obračun ugovorne kazne.

Ukoliko se utvrdi da je korisnik usluge počinio više radnji za koje je prema ovom članku propisana obveza plaćanja ugovorne kazne, davatelj usluge će mu za svaku od navedenih radnji obračunati i naplatiti ugovornu kaznu.

Iznosi navedeni u ovom članku iskazani su bez poreza na dodanu vrijednost.

**16. ODREDBE O NAČINU PODNOŠENJA PRIGOVORA**

Članak 19.

Davatelj usluge dužan je omogućiti korisnicima usluge podnošenje prigovora na neugodu uzrokovanu sustavom sakupljanja komunalnog otpada pisanim putem na adresu davatelja usluge, elektroničkim putem ili usmeno na zapisnik u sjedištu davatelja usluge.

Davatelj javne usluge dužan je na prigovore odgovoriti u roku 15 (petnaest) dana od dana zaprimanja prigovora.

Ukoliko korisnik javne usluge nije zadovoljan odgovorom na prigovor, može na gore opisane načine podnijeti reklamaciju Povjerenstvu za zaštitu potrošača.

Rok za reklamaciju na ispostavljeni račun je 15 (petnaest) dana od dana izdavanja računa.

**17. OPĆI UVJETI UGOVORA S KORISNICIMA JAVNE USLUGE**

Članak 20.

Opći uvjeti Ugovora s korisnicima javne usluge sadržani su u Prilogu 1. ove Odluke i čine njen sastavni dio.

**18. PRIJELAZNE I ZAVRŠNE ODREDBE**

Članak 21.

 Stupanjem na snagu ove Odluke prestaje važiti Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Križevaca („Službeni vjesnik Grada Križevaca“ broj 1/18).

Članak 22.

Ova Odluka stupa na snagu 1. svibnja 2023. godine.

GRADSKO VIJEĆE GRADA KRIŽEVACA

KLASA:

URBROJ:

Križevci,

 PREDSJEDNIK

 Igor Frbežar

**PRILOG 1.**

**OPĆI UVJETI UGOVORA O KORIŠTENJU JAVNE USLUGE SAKUPLJANJA KOMUNALNOG OTPADA**

(u daljnjem tekstu: Opći uvjeti)

Članak 1.

Općim uvjetima ugovora utvrđuju se međusobni odnosi davatelja javne usluge i korisnika javne usluge koji proizlaze iz Ugovora o korištenju javne usluge sakupljanja komunalnog otpada (u daljnjem tekstu: Ugovor).

Članak 2.

Ovi Opći uvjeti primjenjuju se na sve korisnike usluge koji zaključe Ugovor s davateljem javne usluge i smatraju se sastavnim dijelom Ugovora.

Članak 3.

 Ugovor se sklapa za svako obračunsko mjesto te je korištenje javne usluge obavezno za sve korisnike na području na kojem davatelj javne usluge pruža javnu uslugu sakupljanja komunalnog otpada.

Osim u slučaju promjene vlasništva/korištenja nekretnine (najam, zakup) te razloga utvrđenog u članku 71. Zakona o gospodarenju otpadom (dalje u tekstu: Zakon), korisnik usluge ne može otkazati Ugovor, tj. korištenje javne usluge, te je za istu dužan plaćati cijenu usluge sukladno važećem Cjeniku.

Članak 4.

Korisnici usluge javnu uslugu ugovaraju zaključenjem Ugovora sukladno Zakonu i Odluci o načinu pružanja javne usluge sakupljanja komunalnog otpada (u daljnjem tekstu: Odluka).

Ugovor se smatra sklopljenim:

1. kad korisnik usluge dostavi davatelju javne usluge potpisanu Izjavu ili

2. prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad korisnik usluge ne dostavi davatelju javne usluge Izjavu.

Zaključenjem Ugovora korisnik usluge pristaje na primjenu odredbi ovih Općih uvjeta.

Ugovori s korisnicima usluge zaključuju se na neodređeno vrijeme.

Članak 5.

Korisnik usluge je dužan plaćati cijenu javne usluge na temelju računa koji mu ispostavlja davatelj javne usluge.

Korisnik se obvezuje podmiriti račun u roku dospijeća plaćanja. U slučaju zakašnjenja zaračunavaju se zatezne kamate u skladu s važećim propisima.

Članak 6.

Davatelj javne usluge i korisnik usluge imaju prava i obveze utvrđene Odlukom, Ugovorom i ovim Općim uvjetima.

Davatelj usluge i korisnik usluge (vlasnik ili korisnik nekretnine) sklapaju Ugovor na način određen čl.4. st.2. ovih Općih uvjeta.

Pisani oblik Ugovora nije pretpostavka nastanka ugovornog odnosa između davatelja javne usluge i korisnika usluge, a niti pretpostavka valjanosti nastalog ugovora posebice u slučajevima kada se usluga od strane davatelja javne usluge izvršava, a korisnik usluge neopravdano odbija potpisati Ugovor tj. dostaviti Izjavu.

Novi korisnik usluge dužan je započeti s korištenjem javne usluge najkasnije u roku 30 dana od početka korištenja građevine.

Članak 7.

Postojeći korisnik usluge u slučaju bilo kakvih promjena podataka vezanih uz ugovorni odnos, a koje utječu na međusobne odnose između davatelja javne usluge i korisnika usluge dužan je iste prijaviti davatelju javne usluge najkasnije u roku od 15 dana od dana nastale promjene pisanim putem.

Korisnik usluge obvezan je obavijestiti davatelja javne usluge u roku od 15 dana o prestanku korištenja nekretnine (stan, kuća, poslovni prostor).

Prestanak korištenja javne usluge zbog prestanka korištenja nekretnine prijavljuje se na obrascu kojeg propisuje davatelj javne usluge uz predočenje dokumentacije (smrtni list, potvrda o smještaju u dom, raskid ugovora o najmu, evidencija potrošnje energenata).

Prilikom prestanka korištenja javne usluge, korisnik usluge je dužan platiti sve do tada zaprimljene račune, vratiti sve zadužene spremnike na lokaciju davatelja javne usluge i tek tada se može brisati iz evidencije korištenja usluge.

U slučaju prenošenja obveze plaćanja s vlasnika nekretnine na korisnika nekretnine (korisnici koji nisu kućanstva) isti su dužni davatelju javne usluge ispuniti obrazac Zahtjeva o prijenosu obveze plaćanja troškova javne usluge sakupljanja komunalnog otpada koji propisuje davatelj javne usluge, Ugovor o zakupu ili najmu i Izvod iz sudskog, obrtnog ili drugog registra. Korisnik nekretnine dužan je dostaviti i instrument osiguranja plaćanja sukladno Odluci davatelja javne usluge.

Svaka promjena koja se prijavljuje do 10. u mjesecu tekućeg obračunskog razdoblja nastale promjene, a koja za posljedicu ima nekorištenje nekretnine, prihvaća se bez obveze plaćanja usluge u tekućem obračunskom razdoblju.

Promjene koje su prijavljene nakon 10. u mjesecu tekućeg obračunskog razdoblja isključuju mogućnost retroaktivnog oslobađanja obveze plaćanja javne usluge za period obračunskog razdoblja nakon nastale promjene. Prilikom promjene svi izdani računi moraju biti plaćeni.

Članak 8.

Korisnik usluge dužan je spremnike za komunalni otpad na dan sakupljanja i odvoza otpada iznijeti na javnu površinu uz prometnicu, a ukoliko to nije u mogućnosti, tada iznimno na mjesto na kojem je moguće isprazniti sadržaj spremnika u specijalno vozilo za odvoz otpada.

Članak 9.

Sav odloženi komunalni otpad mora se nalaziti u namjenskim spremnicima s logotipom davatelja javne usluge, a poklopac spremnika mora biti zatvoren.

Korisnici usluge kojima volumen otpada premašuje volumen spremnika koji su zadužili, višak otpada moraju odložiti u doplatne vreće volumena 120 l za sakupljanje miješanog komunalnog otpada i biootpada ili u besplatne vreće od 120 l ukoliko se radi o spremniku za reciklabilni otpad.

Otpad odložen pokraj spremnika ili u spremniku na način da poklopac nije zatvoren, a koji nije odložen u tipske vreće s logotipom davatelja usluge neće biti preuzet.

Članak 10.

Korisnici javne usluge potrebu za odvozom glomaznog otpada prijavljuju minimalno dan ranije telefonskim putem, elektroničkom poštom ili popunjavanjem kupona koji se nalazi u Kalendaru odvoza otpada ili na mrežnoj stranici davatelja javne usluge.

Kalendar odvoza otpada korisnici javne usluge dobivaju na kraju kalendarske godine za iduću kalendarsku godinu.

Korisnici usluge mogu naručiti odvoz glomaznog otpada van termina otisnutih na kuponima, ali u tom slučaju plaćaju prijevoz i obradu otpada prema Cjeniku davatelja javne usluge.

Članak 11.

Otpad rasut prilikom iznošenja spremnika na javnu površinu korisnik usluge dužan je sam očistiti.

Prostor za smještaj spremnika, kao i sam spremnik za komunalni otpad dužni su održavati i čistiti korisnici usluge.

Korisnici usluge dužni su očistiti snijeg i led sa i oko spremnika kako bi omogućili radnicima davatelja javne usluge nesmetano rukovanje spremnicima za odlaganje otpada.

Članak 12.

Zabranjeno je svako prebiranje po otpadu u spremnicima za komunalni otpad i odnošenje otpada iz njih na javnoj površini.

Zabranjeno je oštećivati spremnike za odlaganje komunalnog otpada, odlagati u njih žar ili vrući pepeo, otpadna ulja, baterije i akumulatore, gume, električni i elektronički otpad, lijekove, građevinski otpad, glomazni otpad i ostali opasni komunalni otpad kao i druge zabranjene tvari sukladno Zakonu i Odluci te ostalim propisima koji reguliraju gospodarenje otpadom.

Članak 13.

Davatelj javne usluge ne odgovora za nestanak spremnika za odlaganje komunalnog otpada koji je zadužio korisnik usluge.

Davatelj javne usluge ne odgovara za neovlašteno korištenje spremnika od strane trećih osoba već je svaki korisnik usluge dužan osigurati da njemu dodijeljene spremnike ne koriste neovlašteno treće osobe.

U slučaju otuđenja, oštećenja ili uništenja spremnika od strane korisnika usluge trošak nabave novog spremnika snosit će korisnik usluge na način da mu se obračuna u cijenu usluge ugovorna kazna iz članka 18. Odluke.

Članak 14.

Davatelj javne usluge dužan je pažljivo rukovati spremnicima za odlaganje otpada, tako da se isti ne oštećuju, a odloženi otpad ne rasipa i ne onečišćava okolinu.

Svako onečišćivanje i oštećenje prouzrokovano skupljanjem i odvozom otpada isti su dužni odmah otkloniti. Nakon pražnjenja posuda za odlaganje otpada, davatelj javne usluge dužan ih je vratiti na mjesto na kojem su bile i zatvoriti poklopac.

U slučaju da je dokazano da je oštećenje spremnika za odlaganje komunalnog otpada uzrokovao davatelj javne usluge trošak nabave istih snosit će davatelj usluge.

**ZAVRŠNE ODREDBE**

Članak 15.

Svi dodatni dogovori i pravno relevantne izjave ugovornih strana su valjane jedino ukoliko su učinjene u pisanom obliku.

Ukoliko bilo koja odredba Ugovora i/ili Općih uvjeta jest ili postane ništavna, nevaljana ili neprovediva, to neće utjecati na ostatak Ugovora odnosno Općih uvjeta te će se ostatak Ugovora odnosno Općih uvjeta primjenjivati u najvećem mogućem opsegu dozvoljenim zakonom. U tom slučaju, ugovorne strane će bez odgode ponovno utvrditi odgovarajuću odredbu koja će zamijeniti takvu ništavu, nevaljanu ili neprovedivu odredbu, a koja nova odredba će biti najbliža namjeri ugovornih strana koju su imali prilikom dogovaranja ništave, nevaljane ili neprovedive odredbe.

Neizvršavanje bilo kojeg prava danog ugovornoj strani na temelju Ugovora i/ili ovih Općih uvjeta neće se smatrati odricanjem takve ugovorne strane od tog prava. Bilo kakvo odricanje od prava danog ugovornoj strani na temelju Ugovora i/ili ovih Općih uvjeta mora biti dano izričito i u pisanom obliku.

Ugovorne strane suglasno utvrđuju da će sve eventualne sporove koji proizlaze iz ili su u svezi Ugovora pokušati riješiti mirnim putem, a ukoliko u tome ne uspiju, pokrenuti će postupak kod stvarno i mjesno nadležnog suda.

**PRILOG 2.**

**OBRAZLOŽENJE NAČINA NA KOJI JE ODREĐENA CIJENA OBVEZNE MINIMALNE JAVNE USLUGE**

Cijena javne usluge plaća se radi pokrića troškova pružanja javne usluge, a strukturu cijene čine cijena za količinu predanog miješanog komunalnog otpada i cijena obavezne minimalne javne usluge.

Omjer cijene za količinu predanog miješanog komunalnog otpada i cijene obvezne minimalne javne usluge u cijeni javne usluge osigurava obavljanje javne usluge na kvalitetan, postojan i ekonomski učinkovit način, izbjegavajući neopravdano visoke troškove, a uvažavajući načela održivosti razvoja, zaštite okoliša i načelo „onečišćivač plaća“ kako bi se osiguralo i poticalo odvojeno sakupljanje otpada.

Zakon o gospodarenju otpadom („Narodne novine“ br. 84/2021) promijenio je način obračuna cijene javne usluge na način da se korisnici javne usluge dijele na kategoriju kućanstva i kategoriju ne-kućanstvo.

Cijena obvezne minimalne javne usluge sukladno članku 76. Zakona o gospodarenju otpadom je iznos koji osigurava ekonomski održivo poslovanje davatelja javne usluge, sigurnost, redovitost i kvalitetu pružanja javne usluge, a sve kako bi sustav sakupljanja komunalnog opada ispunio svoju svrhu.

Cijena obvezne minimalne javne usluge uključuje troškove obavljanja sljedećih usluga:

* sakupljanje i odvoz miješanog komunalnog otpada (zeleni spremnik) s obračunskog mjesta korisnika,
* sakupljanje i odvoz biorazgradivog komunalnog otpada (smeđi spremnik) s obračunskog mjesta korisnika,
* sakupljanje i odvoz reciklabilnog komunalnog otpada (plavi i narančasti spremnik) s obračunskog mjesta korisnika,
* sakupljanje i odvoz glomaznog (krupnog) otpada jednom godišnje (samo za korisnike kategorije kućanstvo) s obračunskog mjesta korisnika,
* preuzimanje komunalnog otpada u reciklažnom dvorištu (samo za korisnike kategorije kućanstvo)
* predaja miješanog, reciklabilnog i biorazgradivog komunalnog otpada na zbrinjavanje ovlaštenim osobama.

Navedene usluge obuhvaćaju sljedeće troškove:

* materijalni troškovi
* troškovi usluga
* troškovi amortizacije
* troškovi plaća i naknada radnicima
* ostali troškovi poslovanja

Cijena obvezne minimalne javne usluge određena je kao ukupni trošak navedenih usluga za otpad korisnika pojedine zakonski određene kategorije podijeljen s brojem korisnika koji pripadaju pojedinoj kategoriji, uzimajući pritom u obzir procijenjeni broj korisnika koji će ostvariti pravo na umanjenje cijene minimalne javne usluge.

Sukladno izvršenom izračunu temeljenoj na digitalnoj evidenciji – bazi korisnika javne usluge, određena je cijena obvezne minimalne javne usluge za kategoriju kućanstvo te cijena obvezne minimalne javne usluge za kategoriju nekućanstvo što se uvećava za porez na dodanu vrijednost.

Pravo na umanjenje cijene javne usluge korisnici ostvaruju sukladno članku 17. Odluke o načinu pružanja javne usluge, čime se cijenu javne usluge čini stimulativnijom i pravednijom za korisnike javne usluge.